
A nyereményjáték szabályzata
„HALLOWEEN LA ZOO 2026”

1. FEJEZET - A NYEREMÉNYJÁTÉK SZERVEZŐJE
1.1. A „Halloween la ZOO 2026” nyereményjátékot (a továbbiakban: „Nyereményjáték”) a Marosvásárhelyi Állatkert és Somostető Igazgatósága (Administrația Grădinii Zoologice și a Platoului Cornești – AGZPC) szervezi, székhelye: Marosvásárhely, Verii utca 57. szám, adóazonosító szám (CIF): 45202174, törvényes képviselője SZANTHO János (vezérigazgató), a továbbiakban: „Szervező”.
1.2. A hivatalos szabályzat (a továbbiakban: „Szabályzat”) a vonatkozó romániai jogszabályoknak megfelelően készült és kerül nyilvánosságra hozatalra, és ingyenesen elérhető a www.zootirgumures.ro weboldalon, a Szervező hivatalos Facebook- és Instagram-oldalain, valamint a Marosvásárhelyi Állatkert területén található információs ponton.
1.3. A Nyereményjátékot a Facebook, az Instagram vagy a Meta Platforms Inc. semmilyen módon nem szponzorálja, nem támogatja, nem kezeli, és nem kapcsolódik hozzájuk. Minden résztvevő mentesíti a Meta Platforms Inc.-t a Nyereményjátékkal kapcsolatos mindennemű felelősség alól. A Nyereményjáték keretében megadott információk a Szervezőhöz, és nem a Meta Platforms Inc.-hez kerülnek.

2. FEJEZET - A NYEREMÉNYJÁTÉK IDŐTARTAMA ÉS HELYSZÍNE
2.1. A Nyereményjáték 2026. október 19. – 2026. november 01., 23:59 óra között zajlik a Facebook- és Instagram-oldalakon, a Marosvásárhelyi Állatkert területén erre a célra kialakított Fotópontnál, az Állatkert látogatási idejében készített fényképek alapján, beleértve a 2026. október 24-i Halloween-rendezvényt is (19:00 – 23:00 óra között).
2.2. A Szervező fenntartja a jogot, hogy a Nyereményjáték időtartamát és/vagy helyszínét módosítsa, azzal a feltétellel, hogy a nyilvánosságot előzetesen tájékoztatja ugyanazon kommunikációs csatornákon keresztül, amelyeken az eredeti Szabályzatot közzétette.

3. FEJEZET - RÉSZVÉTELI JOGOSULTSÁG
3.1. A Nyereményjátékban részt vehet minden természetes személy, aki a jelentkezés időpontjában betöltötte a 18. életévét, Facebook- és/vagy Instagram-fiókkal rendelkezik, amelyről nyilvános bejegyzést vagy hozzászólást tehet közzé, a Nyereményjáték időtartama alatt meglátogatja a Marosvásárhelyi Állatkertet, és betartja a jelen Szabályzat feltételeit.
3.2. Az iskolai csoportoknak szóló nyereménykategória (6.1. cikk, „Iskolai csoportok” kategória) esetében résztvevőnek a kísérő pedagógus minősül, aki a fényképet az oktatási intézmény és az általa kísért osztály/diákcsoport nevében nevezi be.
3.3. A Nyereményjátékban nem vehetnek részt a Szervező alkalmazottai, ezek első- és másodfokú rokonai, valamint a Nyereményjáték szervezésében és lebonyolításában közvetlenül részt vevő személyek.
3.4. A Nyereményjátékban való részvétellel a résztvevők kijelentik, hogy a jelen Szabályzat rendelkezéseit elolvasták, megértették és teljes mértékben elfogadják.

4. FEJEZET - A NYEREMÉNYJÁTÉK MENETE
4.1. A Nyereményjátékban való részvételhez a résztvevőknek fényképet kell készíteniük a Marosvásárhelyi Állatkert területén erre a célra kialakított fotópontnál, és azt közzé kell tenniük Instagramon nyilvános bejegyzésben, a @ZooTgMures megjelöléssel és a #HalloweenLaZoo hashtaggel, és/vagy Facebookon a Szervező hivatalos oldalán közzétett nyereményjáték-bejegyzés alatti hozzászólásban (kommentben).
4.2. A bejegyzésnek (Facebookon a hozzászólásnak) a Nyereményjáték teljes időtartama alatt és a nyertesek érvényesítéséig nyilvánosnak kell lennie, hogy a Szervező azonosíthassa és ellenőrizhesse.
4.3. Minden résztvevő kategóriánként egyetlen fényképpel nevezhet a Nyereményjátékba. Amennyiben ugyanaz a résztvevő több fényképet tesz közzé, csak az első bejegyzés kerül figyelembevételre. Ugyanannak a fényképnek a Facebookon és az Instagramon való közzététele egyetlen nevezésnek számít.
4.4. Az „Iskolai csoportok” kategóriába való nevezéshez a fényképen a teljes osztálynak vagy diákcsoportnak szerepelnie kell a fotópontnál, a bejegyzésben pedig fel kell tüntetni az oktatási intézményt és az osztályt (pl.: „X Általános Iskola, III. B osztály”). Minden más érvényes nevezés a „Családok” kategóriába kerül.
4.5. A fénykép közzétételével a résztvevő kijelenti és szavatolja, hogy:
– a fénykép az övé, és nem sérti harmadik személyek jogait;
– a fényképen szereplő személyek hozzájárultak annak közzétételéhez, kiskorúak esetében pedig a szülők vagy törvényes képviselők hozzájárultak ahhoz; az „Iskolai csoportok” kategória esetében a pedagógus kijelenti, hogy a közzététel az oktatási intézmény és a diákok szüleinek hozzájárulásával, az oktatási intézményre vonatkozó szabályok szerint történik.
4.6. A Szervező fenntartja a jogot, hogy kizárja a Nyereményjátékból azokat a bejegyzéseket, amelyek nem megfelelő, sértő, diszkriminatív tartalmat tartalmaznak, veszélyeztetik az állatok vagy a látogatók biztonságát, vagy nem felelnek meg a jelen Szabályzat rendelkezéseinek.

5. FEJEZET - A NYERTESEK KIVÁLASZTÁSA ÉS A NYEREMÉNYEK ÉRVÉNYESÍTÉSE
5.1. A sorsolásra 2026. november 02-án kerül sor, véletlenszerűen, a Szervező által kijelölt bizottság jelenlétében, nyereménykategóriánként külön, a jogosult résztvevők közül. A sorsolás véletlenszám-generátorral történik, eredményéről jegyzőkönyv készül.
5.2. Nyereménykategóriánként 3-3 nyertes és kategóriánként legalább 1-1 tartaléknyertes kerül kisorsolásra arra az esetre, ha a nyeremény nem érvényesíthető. Egy résztvevő a Nyereményjáték során legfeljebb egy nyereményt nyerhet.
5.3. A nyertesek kihirdetése legkésőbb 2026. november 03-án a Marosvásárhelyi Állatkert hivatalos oldalain történik (a fiók felhasználónevével, az „Iskolai csoportok” kategória esetében pedig az oktatási intézmény nevével és az osztállyal), a nyerteseket pedig privát üzenetben értesítjük azon a közösségi platformon, ahol a fényképet közzétették. A Szervező a nyertesekkel kizárólag hivatalos oldalairól veszi fel a kapcsolatot, és soha nem kér bankkártyaadatot, jelszót vagy bármilyen díj megfizetését.
5.4. A nyeremény érvényesítéséhez a nyertesnek az értesítéstől számított 48 órán belül válaszolnia kell, megadva vezeték- és keresztnevét, valamint egy telefonszámot, az „Iskolai csoportok” kategória esetében pedig az oktatási intézmény nevét és az osztályt is.
5.5. Amennyiben a nyertes nem válaszol, a nyereményt visszautasítja, vagy nem felel meg a jelen Szabályzat feltételeinek, a nyereményt ugyanazon eljárás szerint a tartaléknyertes kapja meg.
5.6. A nyeremény átvételekor/felhasználásakor a nyertestől kizárólag a személyazonosság ellenőrzése céljából személyazonosító okmány bemutatása kérhető. A Szervező a személyazonosító okmányokról nem készít és nem őriz meg másolatot.

6. FEJEZET - A NYEREMÉNYEK
6.1. A Nyereményjáték keretében felajánlott nyeremények a következők:
– „Családok” kategória: 3 (három) családi jegy (4 személyre), amelyek a 2026. december 21-i Téli napforduló rendezvényre érvényesek;
– „Iskolai csoportok” kategória: 3 (három) vezetett túra iskolai csoportok (diákosztályok) részére, kizárólag azon fényképek esetében, amelyeken egy teljes osztály/diákcsoport szerepel, érvényes a 2026–2027-es tanév végéig, legfeljebb 32 diák és 3 kísérő részére, a Szervezővel előzetesen egyeztetett időpontban.
6.2. A nyeremények pénzre nem válthatók, és más termékre vagy szolgáltatásra nem cserélhetők. Amennyiben a tartaléknyertesek sem igénylik a nyereményt, az a Szervező rendelkezésére marad.
6.3. Amennyiben a Szervező rajta kívül álló okokból nem tudja biztosítani a meghirdetett nyereményt, fenntartja a jogot, hogy hasonló értékű alternatív nyereményt ajánljon fel, erről a nyerteseket előzetesen tájékoztatva.
6.4. A nyeremények összértéke: 3630 lej (ebből egy családi jegy értéke 160 lej, egy vezetett túra értéke 1050 lej).

7. FEJEZET - A SZEMÉLYES ADATOK VÉDELME (GDPR)
7.1. Kezelt személyes adatok: a Nyereményjáték keretében a résztvevők által a nevezéshez használt közösségimédia-fiókokon keresztül nyilvánosságra hozott személyes adatok (felhasználónév, a közzétett fénykép és a bejegyzés szövege), a nyertesek esetében pedig a nyeremények érvényesítéséhez és átadásához szükséges adatok (vezeték- és keresztnév, telefonszám; az „Iskolai csoportok” kategória esetében - az oktatási intézmény és az osztály) kerülnek kezelésre.
7.2. Az adatkezelés célja és jogalapja: az adatok kezelése kizárólag a Nyereményjáték lebonyolítása, a nyertesek kiválasztása és kihirdetése, valamint a nyeremények átadása céljából történik, az (EU) 2016/679 rendelet (GDPR) 6. cikk (1) bekezdés b) pontja alapján - a résztvevő által elfogadott Szabályzat teljesítése -, valamint adott esetben a GDPR 6. cikk (1) bekezdés c) pontja alapján - jogi kötelezettségek teljesítése (beleértve az adózási és archiválási kötelezettségeket is).
7.3. A fényképek újraközlése: a Szervező a résztvevők fényképeit csak a résztvevő kifejezett hozzájárulásával osztja meg újra (repost/share) hivatalos oldalain; a hozzájárulás bármikor visszavonható. Azokat a fényképeket, amelyeken azonosítható kiskorúak szerepelnek, a Szervező nem közli újra az oktatási intézmény, illetve a szülő írásos megerősítése nélkül a törvényes képviselők hozzájárulásának meglétéről.
7.4. Címzettek: az adatokat harmadik személyeknek nem továbbítjuk, kivéve a hatóságokat, amennyiben ezt jogszabály írja elő. A közösségi oldalakon történő interakcióra a Meta Platforms Ireland Ltd. adatvédelmi szabályzatai is vonatkoznak.
7.5. Az adattárolás időtartama: a nem nyertes résztvevők sorsolás nyilvántartása céljából gyűjtött adatait legfeljebb a nyeremények átadásától számított 30 napig őrizzük meg; a nyertesek adatait a jogszabályokban előírt archiválási, számviteli és adózási kötelezettségek időtartamáig őrizzük meg.
7.6. A résztvevők jogai: a GDPR értelmében a résztvevőket megilleti a hozzáférés, helyesbítés, törlés, az adatkezelés korlátozásának, az adathordozhatóság és a tiltakozás joga, a hozzájárulás visszavonásának joga (ahol az adatkezelés hozzájáruláson alapul), valamint a Személyes Adatok Feldolgozását Felügyelő Országos Hatósághoz (ANSPDCP – www.dataprotection.ro) való panasztétel joga.
7.7. A Szervező által a 2026. október 24-i Halloween-rendezvény során készített fényképek és videóanyagok kezelése a Marosvásárhelyi Állatkert és Somostető Igazgatósága által szervezett rendezvények és tevékenységek során történő személyesadat-kezelésről szóló Adatkezelési tájékoztató szerint történik, amely elérhető a www.zootirgumures.ro weboldalon. 
7.8. A résztvevők a GDPR szerinti jogaikat írásbeli kérelemmel gyakorolhatják a dpo@zootirgumures.ro e-mail-címen vagy a Szervező székhelyén (Marosvásárhely, Verii utca 57. szám). 

8. FEJEZET - A SZERVEZŐ FELELŐSSÉGE
8.1. A Szervező nem vállal felelősséget:
– a nem nyilvános, törölt vagy a Szervezőn kívül álló okokból nem azonosítható bejegyzésekért;
– a Facebook/ Instagram platformok esetleges technikai hibáiért, meghibásodásaiért vagy korlátozásaiért;
– azokért a helyzetekért, amikor a résztvevők helytelen vagy hiányos adatokat adnak meg, és emiatt nem lehet velük kapcsolatba lépni;
– a résztvevők által közzétett fényképeken szereplő személyek esetleges igényeiért, a felelősség kizárólag a fényképet közzétevő résztvevőt terheli.
8.2. A nevezések érvényességével kapcsolatos esetleges viták esetén a Szervező döntése végleges.

9. FEJEZET - ADÓK ÉS ILLETÉKEK
9.1. A Szervező vállalja, hogy kiszámítja, levonja és befizeti az állami költségvetésbe a nyereményekből származó jövedelem után fizetendő adót, amennyiben ezt a hatályos adójogszabályok előírják.
9.2. A nyereménnyel kapcsolatos minden egyéb adózási vagy más jellegű kötelezettség kizárólag a nyertest terheli, a hatályos jogszabályok szerint.

10. FEJEZET - VIS MAIOR ÉS JOGVITÁK
10.1. Amennyiben vis maior helyzet teljesen vagy részben megakadályozza vagy késlelteti a Nyereményjáték megszervezését és lebonyolítását, a Szervező mentesül a felelősség alól arra az időszakra, amely alatt kötelezettségeinek teljesítése akadályozott vagy késleltetett.
10.2. A Szervező és a résztvevők között felmerülő esetleges jogvitákat békés úton rendezik, ennek lehetetlensége esetén pedig az illetékes romániai bíróságok döntenek.

11. FEJEZET - ZÁRÓ RENDELKEZÉSEK
11.1. A hivatalos Szabályzat ingyenesen elérhető a Szervező weboldalán, hivatalos közösségimédia-oldalain és a Marosvásárhelyi Állatkert területén található információs ponton.
11.2. A Szervező fenntartja a jogot a jelen Szabályzat módosítására, a nyilvánosság előzetes tájékoztatásának kötelezettségével. A módosítások a közzétételüket követően lépnek hatályba, és nem érintik a már érvényesen beküldött nevezéseket.
11.3. A Nyereményjátékban való részvétel a jelen Szabályzat rendelkezéseinek feltétel nélküli elfogadását jelenti.
11.4. A jelen Szabályzat román és magyar nyelven készült. Eltérés esetén a román nyelvű változat az irányadó.

                    Szervező,
Marosvásárhelyi Állatkert és Somostető Igazgatósága

(aláírás és bélyegző, adott esetben)                          (Kiállítás dátuma)

